钦定古今图书集成/历象汇编/历法典/第081卷 > 闰赋 张季友 > 进授时历经历议表 前人
## 钦定古今图书集成/历象汇编/历法典/第081卷 > 闰赋 张季友 > 进授时历经历议表 前人

“协时正日，国政之大端；章往考来，历书之明验。一或
失应，众所共瞻。岂天运之靡常，殆人为之未密。”昔称
作者，初匪一家。其始也莫不精微，未几则旋闻疏阔。
盖由年拘积算，日括周分，不知窥测以考真，率多傅
会以求合。必欲行于永久，讵容失之毫厘。幸当累洽
之辰，共仰同文之治，事加详核，法贵变通。钦惟《宪天》
述道仁文义武大光孝皇帝陛下政顺阴阳，德齐穹
壤，烛消息盈虚之理，得裁成辅相之宜。爰命文臣，若
稽乾象，昼则考求实晷，夜则揆度中星，察气朔之后
先，定躔离之脁朒。精思密索，讨本穷原，革前人苟简
之规，成盛代不刊之典。其为要旨，具载成书。所有《授
时历经》三卷，《立成》二卷，《转神注式》一十三卷、《历议》三
卷，已缮写成二十一册，随表上进。干冒天威，不胜惶
惧震越之至。谨录奏闻，伏候敕旨。